# Forløbsplan hinduisme

Denne forløbsplan er først og fremmest tænkt som inspiration, med forslag til øvelser, som underviseren kan vælge ud fra klassens niveau, interesser og behov.

Forløbsplanen kan også fungere som et minimumsforløb, som underviseren selv kan føje øvelser til.

Nederst i dokumentet findes en oversigt over faglige mål, samt forslag til videre læsning. Forslag til kildetekster er indeholdt i de forskellige øvelser.

## Oversigt

**Modul 1: Den vediske periode**

Læs fra ”Introduktion” til og med ”Slutningen på den vediske periode”.

Øvelser:

1. Læs Purushahymnen (10. mandala, hymne 90 i Rigveda) og Skabelseshymnen (10. mandala, hymne 129 i Rigveda). Den første kan findes på hindu.dk, den anden i GADS religionshistoriske tekster (tekst 7.1.12).
Sammenlign først de to myters fremstilling af tilblivelsen af kosmos.

Sammenlign herefter myterne med Det Gamle Testamentes skabelsesmyte(r) i 1. Mosebog, kap. 1-2. Beskriv forskelle og ligheder. Inddrag din viden om begge religioners menneskesyn, gudsopfattelser og kosmologier.

Perspektiver afslutningsvis til mindst én af de tre myteteorier, som gennemgås i kapitlet “Religion i bevægelse”.

1. Læs og analyser en tekst om Indra fra Rigveda 1, 32 (1. mandala, vers 32). Se fx “Gads religionshistoriske tekster”, tekst 7.1.1

Lav en karakteristik af teksten. Benyt modellen for tekstanalyse i kapitlet ”Religion i bevægelse”, s. 27-28. Husk at tænke kildekritik ind i analysen (find eventuelt mere information i kapitlet ”Religionsfagets metode”).

Spørgsmål, som kan understøtte analysen:

* Hvilke begivenheder beskrives i teksten?
* Hvad karakteriserer Indra?
* Hvad karakteriserer Vritra?
* Hvilken gudsopfattelse kommer til udtryk i teksten?

Sammenlign myten om drabet af urslangen med fx Thors kamp mod Midgårdsormen. Beskriv ligheder og forskelle.

**Modul 2: Den klassiske hinduisme**

Læs fra ”Faktaboks: Jainisme” til og med ”Faktaboks: De fire livsstadier (Ashram-systemet”).

Øvelser:

1. Upanishadisk monisme: Læs, analyser og fortolk en af de ældste Upanishad-tekster. Se fx. ”GADS religionshistoriske tekster” tekst 7.1.17, 7.1.20 eller 7.1.21.
2. Lav en karakteristik af teksten. Benyt modellen for tekstanalyse i kapitlet ”Religion i bevægelse”, s. 27-28. Husk at tænke kildekritik ind i din analyse.

Spørgsmål, som kan understøtte analysen:

* Hvilken gudsopfattelse er på spil i teksten?
* Hvordan kommer denne gudsopfattelse til udtryk?
* Hvordan forholder teksten sig til offerets rolle i kulten?
1. Forklar hinduismens lære om udfrielse (”moksha”) fra ”samsara”. Inddrag begreberne ”karma” og ”dharma” i din beskrivelse af de regler, som regulerer den enkelte hindus tilværelse.

Diskuter herefter i klassen: Er jeres opfattelse af forestillingen om genfødsel overvejende positivt eller negativt ladet? Inddrag gerne henholdsvis kvalitative eller kvantitative metoder til at skabe overblik – fx ved at interviewe hinanden eller lave en statistik over holdninger, som sammenholdes med jeres kulturelle og/eller religiøse baggrund. Find eventuelt mere information i kapitlet ”Religionsfagets metode”.

1. Lav en oversigt over Ashram-systemet. Perspektiver til et typisk dansk individs livsforløb.

Reflekter herefter over det kvindesyn, som er indbygget i forestillingen om de fire livsstadier. Søg gerne yderligere information, fx på internettet, og fordyb jer i emnet ”kvinders rettigheder i Indien”.

**Modul 3: Bhagavadgita, Krishna og de tre frelsesveje**

Læs fra ”Faktaboks: Hinduismens skrifter: Smriti” til og med ”Faktaboks: Tre veje til frelse”.

Øvelser:

1. Lav en kort karakteristik af Bhagavadgita og tekstens relation til Mahabharata. Suppler gerne med yderligere information, fx hentet fra [www.religion.dk/hinduisme](http://www.religion.dk/hinduisme) eller <http://denstoredanske.dk/>.

Læs og analyser herefter teksten “Hengivelsens yoga” fra Bhagavad Gita, XII (Gads religionshistoriske tekster, tekst 7.2.5). Benyt modellen for tekstanalyse fra kapitlet “Religion i bevægelse”, s. 27-28. Husk at tænke kildekritik ind i din analyse.

NB: “yoga” er et system, som bruges til indøvelse af kropstilling og åndedrætsteknik, i sammenhæng med den rette moralske indstilling. Grundlæggende betyder ordet “forening”. Det ultimative formål med praktiseringen af yoga er moksha.

1. Med baggrund i ovenstående tekstanalyse skal du nu give et bud på, hvorfor bhakti-marga voksede frem som et alternativ til jnana-marga og karma-marga. Perspektiver gerne til buddhismens to hovedretninger, ”mahayana” og ”theravada” og beskriv forskelle og ligheder mellem de forskellige strømninger.

**Modul 4: Guder, gudinder og kultiske strømninger**

Læs fra ”Guder, gudinder og kultiske strømninger” til og med ”Smarta-traditionen”.

Øvelser:

1. Lav en oversigt over guderne i den vediske religion. Suppler den viden, du får fra kapitlet om hinduisme med information - fx fra [www.religion.dk](http://www.religion.dk) eller <http://denstoredanske.dk/> (Gyldendals åbne opslagsværk på nettet). Læg særlig vægt på aspekter som gudernes relation til naturfænomener, deres roller i forhold til kulten og deres personlige egenskaber og attributter.

Lav herefter en oversigt over de guder, som blev populære i perioden efter den klassiske hinduismes fremvækst. Brug samme fremgangsmåde som med de vediske guder.

Beskriv herefter de væsentligste ligheder og forskelle.

NB: Du kan også finde viden om hinduismen og dens guder på [www.hinduismen.dk](http://www.hinduismen.dk). Husk at foretage kildekritik og overvej, om der her er tale om en ”indefra” synsvinkel på stoffet.

**Modul 5: Helligsteder og kult**

Læs fra ”Helligsteder og kult” til og med Varanasi.

Øvelser:

1. Forklar begrebet ”darshan”: Hvad betyder det at ”blive set” af sin gud? Kender du eksempler på lignende forestillinger fra andre religioner?
2. Sammenlign pujaen og den kristne nadver. Beskriv først de to ritualer og kortlæg dernæst forskelle og ligheder.

NB: Brug fx følgende link: <https://www.youtube.com/watch?v=_G84pghb0S4> (eller søg på ”puja+shiva”) for at se en puja til guden Shiva. Hvad den kristne nadver angår, kan du fx lave feltarbejde og deltage i en gudstjeneste.

1. Sammenlign barndomsritualer (eller andre overgangsritualer efter eget valg) i hinduismen og buddhismen. Suppler gerne informationen fra kapitlerne om buddhisme og hinduisme med information fra [www.religion.dk](http://www.religion.dk).

Brug den viden, du har tilegnet dig om overgangsritualer i kapitlet ”Religion i bevægelse”, og analyser et overgangsritual i hinduismen ved hjælp af Arnold van Genneps model.

**Modul 6: Hinduismen i dag**

Læs ”Indien i dag”.

Øvelser:

1. Det var først under den britiske kolonisering af Indien, at man begyndte at omtale hinduismen som en decideret religion. Der er tale om en ”udefra”-synsvinkel, som har haft afgørende indflydelse på de indfødtes kulturelle selvforståelse (jf. hindunationalismen).

En sådan udefrakommende fortolkning af en fremmed kulturs forestillinger og praksisser er ikke enestående. Find andre eksempler på, hvordan en kolonimagt har fortolket og påvirket de besatte områders kultur. Brug internettet til din research.

1. Se filmen “Avatar” (instrueret af James Cameron, 2009). Filmen indeholder referencer til hinduismen, ikke mindst hvad angår anvendelsen af avatar-begrebet.

Notér de elementer, du kan genkende fra hinduismen, og analyser herefter i hvilket omfang traditionelle forestillinger og begreber er tilpasset den vestlige verdens forståelse af religionen.

I “Avatar” er konflikten mellem de invaderende mennesker og Pandoras væsner et bærende element i plottets udvikling. Besvar følgende spørgsmål:

* Hvordan afbildes invasionsstyrkerne? Hvilket syn har de på Pandoras økosystem?
* Hvordan afbildes livet på Pandora (både de antropomorfe Na’vier og dyrelivet samlet set)? Hvorledes beskrives forholdet til naturen?
* Er filmens repræsentation af mennesker vs. væsnerne på Pandora afbalanceret, eller tages der parti for den ene eller den anden part?

Perspektivér til det verdensbillede og den opfattelse af menneskets rolle i kosmos, som kommer til udtryk i Det Gamle Testamentes og i hinduismens skabelsesberetninger.

1. De kasteløse:

Centre for udviklingsmidler Danmark (CFU) har forskellige dokumentarfilm om de kasteløses forhold i Indien. Søg på “kasteløse” og vælg en eller flere film, I kan fordybe jer i.

Diskutér herefter:

* Hvordan fremstilles livet som kasteløs i Indien?
* Hvordan karakteriseres forholdet mellem de kasteløse og kastefolk?
* Er der tale om en værdiladet eller neutral fremstilling?
* Hvordan kan forholdene for de kasteløse forbedres?

**Modul 7: Fordybelse i selvvalgt emne:**

Kristeligt Dagblads site om religion - [www.religion.dk](http://www.religion.dk) - har en sektion dedikeret til hinduismen: [www.religion.dk/hinduismen](http://www.religion.dk/hinduismen). Her kan du finde masser af viden, som supplerer denne bogs kapitel om hinduismen.

Vælg et emne, som du ønsker at fordybe dig i - det kan fx være hinduismens globale udbredelse

Du kan med fordel inddrage kilder, som betragter hinduismen indefra - her kan du fx finde materiale på <http://londonmandir.baps.org/> (Bochasanwasi Shri Akshar Purushottam Swaminarayan Sanstha - forkortes BAPS), som er en global hinduistisk organisation. Du kan også bruge den danske hjemmeside [www.hinduismen.dk](http://www.hinduismen.dk).

Forbered og afhold et oplæg om det selvvalgte emne, alene eller i grupper.

## Faglige mål

Når du har gennemgået forløbet om hinduismen skal du kunne:

* Redegøre for hovedtrækkene i hinduismens historie.
* Forklare forskellen mellem tekster, som er ”sruti” og tekster, som er ”smriti”.
* Redegøre for overgangen fra den vediske periode til upanishadisk monisme, herunder beskrive og forklare afgørende forskelle i gudsopfattelse og rituel praksis.
* Redegøre for centrale begreber i den klassiske hinduisme, og forklare sammenhængen mellem begreber som ”samsara”, ”karma”, ”dharma” og ”moksha”.
* Beskrive ashram-systemet, og perspektivere til et typisk dansk menneskes livsforløb.
* Redegøre for de 3 frelsesveje: karma-marga, jnana-marga og bhakti-marga. Du skal også kunne anvende begreberne i en analyse og fortolkning af centrale kilder i hinduismens skrifter.
* Karakterisere centrale gudeskikkelser, inklusive avatarer, typiske ikonografiske træk og attributter.
* Karakterisere rituel praksis i såvel klassisk som moderne hinduisme, herunder udfolde og forklare ”puja” som både privat og offentlig rite.
* Diskutere fremvæksten af hindunationalisme i relation til såvel muslimsk som britisk kolonisering.

### Forslag til videre læsning

Poulsen, Allan: Hinduismen. Systime 2012.

Yeah, Zac O: Gandhi - En biografi. People’s Press 2010.

Jensen, Leif Asmark: Hinduisme (Troens verden) - tro og livsforståelse. Gyldendal 2005.